‘Ons lewens is in gevaar,’ sê SAUK-voorsitterFoto: Argieffoto “Ons het ons lewens in gevaar gestel deur die verrotting in die sukkelende SAUK te ontbloot.” Só het Bongumusa Makhathini, voorsitter van die SAUK, Dinsdag aan die parlementêre komitee oor openbare ondernemings en kommunikasie wat ondersoek instel oor die agteruitgang van die nasionale uitsaaier, gesê. Hy het verwys na Thami Zikode, uitvoerende oudithoof van die SAUK, wat na bewering ŉ sluipmoordaanval in Junie oorleef het. Zikode was op pad werk toe, toe hy deur aanvallers agternagesit is en daar op hom geskiet is. “Dis bewyse dat daar mense is wat wil verhoed dat die SAUK-raad en -bestuur die ongerymdhede in die onderneming verder ontbloot.” Verder het Makhathini gesê dat daar ook ŉ veldtog was om die raad se reputasie verdag te maak. “Die teenstand wat ons ervaar probeer ons ook in ŉ negatiewe lig in die media plaas. Maar as julle daardie hoofopskrifte sien, moet julle nie bekommerd wees nie. Alles is onder beheer.” Hy het ook gesê dat die intimidasie en teenstand nie die beheerraad sal laat afwyk daarvan om hul pligte uit te voer en te doen wat die beste vir die SAUK is nie. Die SAUK sukkel al ŉ tyd lank weens wanbestuur, met Yolande van Biljon, finansiële hoof van die SAUK, wat gesê het dat die uitsaaier op 30 Junie altesaam R1,8 miljard aan krediteure geskuld het. ŉ Omkeerstrategie is in werking gestel en het die SAUK die afgelope boekjaar amper R1 miljard bespaar. Die uitsaaier wag nog vir ŉ R3,2 miljard-reddingsboei van die regering.